
PATVIRTINTA

Lietuvos Respublikos socialinės 

apsaugos ir darbo ministro 

2010 m. birželio 22 d. įsakymu Nr. A1-287 

(Lietuvos Respublikos socialinės 

apsaugos ir darbo ministro 

2011 m. liepos 1 d. įsakymo Nr. A1-309 redakcija)

Socialinės reabilitacijos paslaugų 

neįgaliesiems bendruomenėje PROjektų FINANSAVIMO TVARKOS APRAŠAS

I. Bendrosios nuostatos

1. Socialinės reabilitacijos paslaugų neįgaliesiems bendruomenėje projektų finansavimo tvarkos aprašas (toliau vadinama – šis Aprašas) skirtas nustatyti savivaldybėse vykdomų socialinės reabilitacijos paslaugų neįgaliesiems bendruomenėje projektų (toliau vadinama – projektai) finansavimo tvarką, įgyvendinant Nacionalinės neįgaliųjų socialinės integracijos 2010–2012 metų programos įgyvendinimo priemonių plano, patvirtinto Lietuvos Respublikos socialinės apsaugos ir darbo ministro 2010 m. gegužės 17 d. įsakymu Nr. A1-194 (Žin., 2010, Nr. 58-2854), 2.3 priemonę. Šis Aprašas nustato reikalavimus pareiškėjams, projektų paraiškoms, finansavimo sąlygas, taip pat metodines rekomendacijas savivaldybių administracijoms, kurios organizuoja projektų vertinimą bei atranką, skiria lėšas ir finansuoja projektus, kontroliuoja projektų įgyvendinimą.

2. Projektų finansavimo tikslas – gerinti neįgaliųjų socialinę integraciją į visuomenę, įtraukiant į organizacinius procesus savivaldybių administracijas, kurios papildytų savivaldybių teikiamą pagalbą neįgaliesiems konkurso būdu atrinktais projektais, atitinkančiais realius neįgaliųjų poreikius, ir skatinant neįgaliųjų socialinės integracijos srityje veikiančias organizacijas (asociacijas, labdaros ir paramos fondus, religines bendruomenes ir bendrijas, viešąsias įstaigas) (toliau vadinama – organizacijos) teikti neįgaliesiems reikalingas paslaugas, kurios atkurtų ar palaikytų neįgaliųjų socialinius ir savarankiško gyvenimo įgūdžius, didintų neįgaliųjų savarankiškumą ir užimtumą bei galimybes dalyvauti visuomenės gyvenime.

3. Neįgaliųjų reikalų departamentas prie Socialinės apsaugos ir darbo ministerijos (toliau vadinama – Neįgaliųjų reikalų departamentas) šiame Apraše nustatyta tvarka:

3.1. sudaro sutartis su savivaldybių administracijomis dėl projektų finansavimo ir įgyvendinimo;

3.2. planuoja ir skiria lėšas savivaldybių administracijoms projektams finansuoti ir administruoti;

3.3. kontroliuoja, kaip įgyvendinami šio Aprašo reikalavimai ir kaip tikslingai panaudojamos lėšos.

4. Savivaldybių administracijos šiame Apraše nustatyta tvarka:

4.1. ne vėliau kaip iki einamųjų metų rugsėjo 15 d. skelbia konkursus projektams finansuoti iš valstybės ir savivaldybių biudžeto lėšų;

4.2. ne vėliau kaip iki einamųjų metų spalio 15 d. priima projektų paraiškas vieneriems metams finansuoti: projektų vykdymo pradžia – sausio 1 d., pabaiga – gruodžio 31 d.;

4.3. organizuoja ir atlieka projektų paraiškų vertinimą ir projektų atranką, tvirtina lėšų paskirstymą;

4.4. finansuoja atrinktus projektus, kontroliuoja ar lėšos naudojamos pagal paskirtį.

5. Organizacijos šiame Apraše nustatyta tvarka:

5.1. pagal patvirtintą paraiškos formą (1 priedas) kasmet iki einamųjų metų spalio 15 d. teikia savivaldybių administracijoms projektų paraiškas;

5.2. atsako už projekto laiku įgyvendinimą, kontrolę ir rezultatus.

6. Skėtinės neįgaliųjų asociacijos (asociacijos, kurios vienija neįgaliuosius ar kitas neįgaliųjų asociacijas ir įgyvendina nuolatinio pobūdžio veiklas bei teikia paslaugas neįgaliesiems ne mažiau kaip pusėje savivaldybių arba ne mažiau kaip pusėje apskričių):

6.1. dalyvauja savivaldybių administracijų organizuojamuose pasitarimuose, kuriuose aptariamos prioritetinės projektuose remiamos veiklos (paslaugos) ir aktualūs projektų finansavimo bei įgyvendinimo savivaldybėje klausimai;

6.2. dalyvauja projektų vertinimo ir atrankos komisijos darbe ir šio Aprašo 45-47 punktuose nustatyta tvarka vykdo projektų vertinimo ir atrankos stebėseną.

II. REIKALAVIMAI ORGANIZACIJOMS

7. Projektų paraiškas gali teikti įregistruotos juridinių asmenų registre neįgaliųjų socialinės integracijos srityje veikiančios organizacijos – asociacijos, labdaros ir paramos fondai, religinės bendruomenės ir bendrijos, viešosios įstaigos (išskyrus viešąsias įstaigas, kurių savininko teises įgyvendina valstybės arba savivaldybės institucija), kurios teikia nuolatines, periodinio pobūdžio (ne rečiau kaip keletą kartų per savaitę pasikartojančias) paslaugas ir vykdo veiklas, skirtas konkrečioje savivaldybėje gyvenantiems neįgaliesiems integruoti į visuomenę.

8. Organizacijų projektams neskiriamas finansavimas, jeigu:

8.1. organizacija yra likviduojama;

8.2. organizacija yra neįvykdžiusi mokesčių ar socialinio draudimo įmokų mokėjimo įsipareigojimų pagal Lietuvos Respublikos teisės aktus;

8.3. organizacija paraiškoje arba jos prieduose pateikė klaidinamą arba melagingą informaciją;

8.4. yra įsiteisėjęs teismo sprendimas, kad organizacija pažeidė kitą sutartį dėl paramos skyrimo iš Europos Bendrijos arba Lietuvos Respublikos valstybės biudžeto lėšų;

8.5. yra Neįgaliųjų reikalų departamento paskelbta, kad praėjusiais metais įgyvendinant finansuotus pareiškėjo projektus buvo nustatyti tikslinio lėšų panaudojimo ar buhalterinės apskaitos pažeidimai, kurie per nurodytą laiką nebuvo pašalinti. Neįgaliųjų reikalų departamentas šią informaciją skelbia savo interneto svetainėje iki einamųjų metų gruodžio 1 d.;

8.6. organizacija bandė gauti konfidencialią informaciją arba daryti įtaką projektų vertinimo ir atrankos komisijos nariams;

8.7. projekto veikloms įgyvendinti ar paslaugoms teikti organizacija neturi bent vieno iš šių išteklių:

8.7.1. žmogiškųjų išteklių ir tinkamų administracinių gebėjimų (projekto finansininkas turi turėti arba buhalterio, arba auditoriaus, arba apskaitininko kvalifikaciją, arba buhalterinę apskaitą turi vesti buhalterines paslaugas teikianti įmonė (įstaiga);

8.7.2. materialinių išteklių (projektui vykdyti turi turėti patalpas, reikalingą organizacinę įrangą (kompiuterį, telefoną, internetą ir kt.).

III. PROJEKTŲ PRIORITETAI

9. Prioritetas teikiamas projektams:

9.1. skirtiems neįgaliųjų, kuriems Lietuvos Respublikos neįgaliųjų socialinės integracijos įstatymo (Žin., 1991, Nr. 36-969; 2004, Nr. 83-2983) nustatyta tvarka nustatytas sunkus ar vidutinis neįgalumo lygis, arba 0–40 procentų darbingumo lygis, arba didelių ar vidutinių specialiųjų poreikių lygis, poreikiams tenkinti;

9.2. kuriuose atsižvelgiama į skirtingas negalias turinčių asmenų specialiuosius poreikius; 

9.3. didinantiems neįgaliųjų savarankiškumą ir užimtumą bei gerinantiems neįgaliųjų ir jų šeimos narių gyvenimo kokybę;

9.4. kuriuose planuojamoms nuolatinio pobūdžio veikloms (paslaugoms) įgyvendinti organizacija turi šių veiklų (paslaugų) teikimo patirties ir planuojama tęstinė veikla;

9.5. kuriems įgyvendinti organizacija turi materialinių išteklių ir kitų finansavimo šaltinių lėšų.

IV. REIKALAVIMAI PROJEKTAMS

10. Reikalavimai projektams:

10.1. projektas turi prisidėti prie neįgaliųjų savarankiškumo ir užimtumo didinimo;

10.2. projektas turi atitikti šio Aprašo 12 punkte nurodytą remiamą veiklą;

10.3. projekte turi būti pagrįsta, kodėl būtinas finansavimas;
10.4. projekto išlaidos neturi sudvejinti išlaidų, finansuojamų iš kitų valstybės biudžeto programų, Europos Bendrijos, savivaldybių biudžetų ar kitų paramos lėšų;

10.5. organizacija į savo teikiamo projekto veiklų ar paslaugų gavėjus turi įtraukti ne tik savo organizacijos narius, bet ir kitus bendruomenėje gyvenančius neįgaliuosius ir jų šeimos narius;

10.6. projekte paslaugų gavėjų skaičius – ne mažiau kaip 10 tikslinės grupės asmenų.

V. PROJEKTŲ TIKSLINĖS GRUPĖS

11. Projektų tikslinės asmenų grupės – tiesioginiai naudos gavėjai: 

11.1. neįgalieji;

11.2. neįgaliųjų šeimos nariai – tėvai (įtėviai), sutuoktinis, vaikai (įvaikiai), broliai, seserys, globėjai, rūpintojai.

VI. PROJEKTŲ REMIAMA VEIKLA (PASLAUGOS)

12. Projektuose remiamos pagal negalios pobūdį ir specifiką organizacijos vykdomos socialinės reabilitacijos turinį atitinkančios nuolatinio pobūdžio (ne rečiau kaip keletą kartų per savaitę pasikartojančias) veiklos ir teikiamos paslaugos: 

12.1. neįgaliųjų socialinių ir savarankiško gyvenimo įgūdžių ugdymo, palaikymo ar atkūrimo, organizuojant praktinius mokymus (neįgaliesiems, jų šeimos nariams) ar veiklas (paslaugas), skirtas: 

12.1.1. pasirūpinti neįgaliaisiais šeimoje, buityje, visuomeniniame gyvenime;

12.1.2. pažinti ir valdyti ligą ar negalią; 

12.1.3. išmokti aptarnauti (neįgaliuosius) ir apsitarnauti (pačiam neįgaliajam); 

12.1.4. išmokti orientuotis ir judėti aplinkoje bei naudotis techninės pagalbos priemonėmis;

12.1.5. spręsti dėl negalios kylančias psichologines problemas ir mokyti sveikai gyventi;

12.2. asmeninio asistento pagalbos neįgaliesiems lankantis užimtumo, ugdymo, reabilitacijos, sveikatos priežiūros, teisėsaugos ir kitose viešąsias paslaugas teikiančiose įstaigose;

12.3. neįgaliųjų užimtumo įvairiuose amatų būreliuose ir klubuose;

12.4. meninių, sportinių bei kitų gebėjimų lavinimo meno, kultūros, sporto būreliuose, kolektyvuose, klubuose.

VII. TINKAMOS IR NETINKAMOS FINANSUOTI PROJEKTO IŠLAIDOS

13. Tinkamos finansuoti projekto vykdymo išlaidos:

13.1. tiesiogiai susijusios su projekto remiama veikla, realios, pagrįstos projekto įgyvendinimo planu, išlaidų pobūdžiu ir kiekiu ir patiriamos projekto įgyvendinimo metu bei planuojamos, atsižvelgiant į vidutines rinkos kainas;

13.2. projekto vykdytojų (išskyrus buhalterinę apskaitą tvarkančių asmenų), kurie tiesiogiai vykdo projektą (yra įdarbinti organizacijos), darbo užmokesčiui, socialinio draudimo įmokoms, įmokoms į Garantinį fondą. Jeigu projekto vykdytojo veikla, susijusi su projekto vykdymu, sudaro tik dalį vykdytojo darbo laiko, į projekto išlaidas turi būti įskaičiuojamas tik užmokestis už tą laiką, kuris bus skirtas projekto veiklai vykdyti. Projekto išlaidų detalioje sąmatoje nurodomas kiekvieno darbuotojo darbo laikas (darbo dienų, valandų skaičius per mėnesį arba pareigybės dydis ir darbo trukmė mėnesiais); 

13.3. įrangai, priemonėms, prekėms ir reikmenims įsigyti, išskiriant trumpalaikį ir ilgalaikį turtą. Ilgalaikiam turtui įsigyti organizacija privalo turėti ne mažesnį kaip 50 procentų finansavimą iš kitų šaltinių;

13.4. projekto vykdytojų ir dalyvių transporto išlaidoms (kurui, eksploatacijai, draudimui, transporto priemonių nuomai, transporto bilietams) apmokėti;

13.5. projekto vykdytojų ir dalyvių telekomunikacinėms (ryšių, interneto), pašto išlaidoms apmokėti;

13.6. patalpų, skirtų projekto veiklai vykdyti, eksploatavimo išlaidoms (šildymo, elektros energijos, vandens, nuotekų, kitoms patalpų priežiūros) apmokėti;

13.7. projekto vykdytojų ir dalyvių komandiruočių ir kelionių faktinėms išlaidoms (į projekto vykdymo vietą ir grįžimo atgal bilietams (išskyrus taksi) apmokėti;

13.8. autoriniams atlyginimams (pagal autorines sutartis) ir atlygiui už suteiktas paslaugas (pagal atlygintinų paslaugų sutartis), kai autorinius atlyginimus gaunantys asmenys ir paslaugų teikėjai nėra organizacijos darbuotojai;

13.9. patalpų, skirtų projekto veiklai vykdyti, paprastojo remonto darbams. Paprastojo remonto darbams organizacija privalo turėti ne mažesnį kaip 50 procentų finansavimą iš kitų šaltinių;

13.10. projekto dalyviams maitinti (jeigu planuojamų veiklų trukmė ilgesnė kaip 4 val.);

13.11. ilgalaikiam materialiajam turtui (išskyrus patalpoms) remontuoti;

13.12. ilgalaikiam materialiajam turtui (patalpoms, technikai) nuomoti. Patalpos gali būti nuomojamos tik nuolatinio pobūdžio veiklai vykdyti.

14. Tinkamos finansuoti projekto administravimo išlaidos:

14.1. projekto vadovo ir finansininko, kurie tiesiogiai administruoja projekto veiklą, išlaidos darbo užmokesčiui, socialinio draudimo įmokoms, įmokoms į Garantinį fondą. Jei darbuotojas dalyvauja ne vien tik projekto administravimo veikloje, tinkamos finansuoti projekto administravimo išlaidos gali būti tik užmokestis už tą laiką, kuris bus skirtas projekto administracinei veiklai atlikti. Projekto išlaidų detalioje sąmatoje nurodomas kiekvieno darbuotojo darbo laikas (darbo dienų, valandų skaičius per mėnesį arba pareigybės dydis ir darbo trukmė mėnesiais); 

14.2. kanceliarinėms prekėms, kitoms biuro prekėms bei įrangai įsigyti, išskyrus išlaidas ilgalaikiam turtui;

14.3. projektą administruojančių darbuotojų telekomunikacinėms (ryšių, interneto), pašto išlaidoms apmokėti;

14.4. projektą administruojančių darbuotojų komandiruotėms (transporto išlaidoms (kurui, transporto priemonių nuomai, transporto bilietams), kelionių faktinėms išlaidoms (į projekto vykdymo vietą ir grįžimo atgal bilietams (išskyrus taksi) apmokėti;

14.5. apmokėjimo įmonei už teikiamas buhalterines paslaugas išlaidos, jeigu organizacijoje nėra finansininko.

15. Projekto administravimo išlaidoms gali būti planuojama ne daugiau kaip 10 procentų projektui planuojamų lėšų, neviršijant:

15.1. biudžetinių įstaigų ir organizacijų darbuotojų tarnybinių atlyginimų ir kitų apmokėjimo sąlygų, taikant kitų biudžetinių įstaigų ir organizacijų darbuotojų tarnybinių atlyginimų koeficientus;

15.2. biudžetinių įstaigų veiklai teisės aktais reglamentuotų normų ir limitų ryšių, komandiruočių, transporto, kuro išlaidų dydžių.

16. Šio Aprašo 13.2 ir 14.1 punktuose nurodytų asmenų darbo apmokėjimo išlaidos ir projekto darbo užmokesčio fondas apskaičiuojamas vadovaujantis:

16.1. Lietuvos Respublikos Vyriausybės 1993 m. liepos 8 d. nutarimu Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“ (Žin., 1993, Nr. 28-655) patvirtintų biudžetinių įstaigų ir organizacijų darbuotojų tarnybinių atlyginimų (taikant kitų biudžetinių įstaigų ir organizacijų darbuotojų tarnybinių atlyginimų koeficientus) dydžiais ir kitomis šiame nutarime nustatytomis darbo apmokėjimo sąlygomis; 

16.2. Lietuvos Respublikos Vyriausybės 2003 m. kovo 3 d. nutarimu Nr. 280 „Dėl valstybės tarnautojų ir darbuotojų, gaunančių darbo užmokestį iš Lietuvos Respublikos valstybės biudžeto, savivaldybių biudžetų ir valstybės pinigų fondų, darbo užmokesčio fondo apskaičiavimo metodikos patvirtinimo“ (Žin., 2003, Nr. 24-992), projekte dirbantiems asmenims gali būti mokami priedai ir priemokos, kurių bendras dydis negali viršyti 25 procentų nuo apskaičiuoto bendro projekte dirbančiųjų pagal darbo sutartis atlyginimų dydžio.

17. Projekto dalyvių maitinimo, kelionės į projekto vykdymo vietą ir grįžimo atgal išlaidos negali viršyti Lietuvos Respublikos Vyriausybės 2003 m. gruodžio 2 d. nutarimu Nr. 1515 „Dėl neapmokestinamųjų piniginių kompensacijų dydžio nustatymo“ (Žin., 2003, Nr. 114-5152), Lietuvos Respublikos Vyriausybės 2003 m. sausio 28 d. nutarimu Nr. 99 „Dėl Komandiruočių sąnaudų atskaitymo iš pajamų taisyklių patvirtinimo“ (Žin., 2003, Nr. 11-396) ir kitais teisės aktais nustatytų piniginių dydžių.

18. Visos projektui įgyvendinti reikalingos prekės, darbai ir paslaugos privalo būti perkamos vadovaujantis Lietuvos Respublikos viešųjų pirkimų įstatymu (Žin., 1996, Nr. 84-2000; 2006, Nr. 4-102). 

19. Netinkamos finansuoti išlaidos:

19.1. nėra susijusios su remiama veikla;

19.2. dengiamos iš kitų nacionalinių, Europos Bendrijos ar kitų paramos lėšų ir dvejinančios projekto išlaidas;

19.3. neužregistruotos projekto vykdytojo apskaitoje bei nepagrįstos patvirtinančių arba išlaidų apmokėjimą įrodančių dokumentų originalais;

19.4. reprezentacinės išlaidos, nurodytos Lietuvos Respublikos valstybės biudžeto lėšų naudojimo reprezentacinėms išlaidoms taisyklėse, patvirtintose Lietuvos Respublikos Vyriausybės 2002 m. birželio 17 d. nutarimu Nr. 919 (Žin., 2002, Nr. 62-2511);

19.5. projekto paraiškos rengimo;

19.6. žemės ir nekilnojamojo turto pirkimo;

19.7. naudotos įrangos pirkimo;

19.8. transporto priemonių įsigijimo;

19.9. už paimtas paskolas bankui mokamos palūkanos;

19.10. lizingo, išperkamosios nuomos;

19.11. baudoms, finansinėms nuobaudoms ir byloms nagrinėti, delspinigiams;

19.12. veikloms, vykdomoms už nurodytų projekto teritorijos ribų, užsienyje;

19.13. patalpų, nuosavybės teise priklausančių organizacijai, nuomos projekto veiklai išlaidos;

19.14. užsienio svečių dalyvavimo projekto veiklose;

19.15. maistpinigiams, tiesiogiai mokamiems asmenims;

19.16. išmokoms, pašalpoms;

19.17. darbui apmokėti asmenims, gaunantiems paslaugas užimtumo veiklose (amatų, meno, kultūros, sporto būreliuose, kolektyvuose, klubuose).

VIII. REIKALAVIMAI PROJEKTŲ PARAIŠKOMS

20. Projekto paraiška rengiama pagal nustatytą projekto paraiškos formą (1 priedas).

21. Projekto paraiška susideda iš:

21.1. projekto, parengto pagal paraiškos formą, pasirašyto asmens, turinčio teisę veikti organizacijos vardu, patvirtinto antspaudu, jei privalo antspaudą turėti; 

21.2. priedų, pateikiamų kartu su  projekto paraiška:

21.2.1. projektą vykdančios organizacijos registravimo pažymėjimo kopijos;

21.2.2. projektą vykdančios organizacijos įstatų (nuostatų) kopijos;

21.2.3. projektą vykdančios organizacijos asmens, turinčio teisę veikti organizacijos vardu, pasirašytos pažymos, kurioje nurodoma, kad:

21.2.3.1. organizacija nėra likviduojama; 

21.2.3.2. neturi neįvykdytų mokesčių ar socialinio draudimo įmokų mokėjimo įsipareigojimų pagal Lietuvos Respublikos teisės aktus; 

21.2.3.3. paraiškoje ir jos prieduose nepateikė klaidinamos informacijos; 

21.2.3.4. nėra įsiteisėjęs teismo sprendimas, kad organizacija nepažeidė kitos sutarties dėl paramos skyrimo iš Europos Bendrijos arba Lietuvos Respublikos valstybės biudžeto;

21.2.3.5. projekto išlaidos nesudvigubina išlaidų, finansuojamų iš kitų valstybės biudžeto programų, Europos Bendrijos, savivaldybių biudžetų ar kitų paramos lėšų;

21.2.3.6. projekto finansininkas turi arba buhalterio, arba auditoriaus, arba apskaitininko kvalifikaciją, arba buhalterinę apskaitą tvarko buhalterines paslaugas teikianti įmonė (įstaiga);

21.2.4. projektą vykdančios organizacijos teisę naudotis nekilnojamuoju turtu patvirtinančių dokumentų ar jų kopijų;

21.2.5. pažymos, su kiekvienos planuojamos veiklos ar paslaugų gavėjų sąrašu, kuriame nurodomas paslaugų gavėjo vardas, pavardė ir neįgalumo lygis ar darbingumo lygis ar nustatytas specialiųjų poreikių lygis ar neįgaliųjų šeimos nariai. 

22. Paraiška turi būti užpildyta kompiuteriu, lietuvių kalba, atspausdinta ir kartu su pridedamais dokumentais tvarkingai susegta. Visi paraiškos ir pridedamų dokumentų lapai turi būti sunumeruoti eilės tvarka. Ranka užpildytos paraiškos nenagrinėjamos. 

IX. PROJEKTŲ PARAIŠKŲ TEIKIMAS

23. Organizacija teikia savivaldybės administracijai projekto paraišką kitiems metams finansuoti iki einamųjų metų spalio 15 d. šia tvarka:

23.1. organizacija pateikia pagal paslaugų teikimo vietą vieną projekto paraiškos (užpildytą, pasirašytą ir antspauduotą paraiškos formą ir priedus) originalą;

23.2. kartu su projekto paraiška kompiuterinėje laikmenoje pateikiama elektroninė projekto paraiškos versija (pridedamų dokumentų elektroninę versiją pateikti nebūtina). Ant elektroninės laikmenos turi būti nurodytas pareiškėjo pavadinimas;

23.3. projekto paraiška turi būti pateikta paštu registruotu laišku, įteikta pašto kurjerio arba įteikta organizacijos ar jos įgalioto asmens asmeniškai. Jeigu paraiška pateikiama paštu arba per pašto kurjerį, pašto žymeklyje nurodyta data turi būti atitinkamai ne vėlesnė kaip spalio 15 d. Kitais būdais, tai yra faksu, elektroniniu paštu arba kitais adresais gautos paraiškos neregistruojamos ir nevertinamos;

23.4. organizacija gali pateikti savivaldybės administracijai ne daugiau kaip vieną projekto paraišką.

24. Iki projektų paraiškų pateikimo savivaldybės administracija skirtingas negalias turinčių neįgaliųjų asociacijų atstovams arba savivaldybėje veikiančios neįgaliųjų klausimams spręsti nuolatinės komisijos nariams ir Neįgaliųjų reikalų departamento deleguotiems projektų atrankos stebėseną vykdantiems skėtinių neįgaliųjų asociacijų atstovams (ne daugiau trijų atstovų) organizuoja pasitarimą, kuriame pristatomos ir aptariamos numatomos prioritetinės projektų rėmimo veiklos (paslaugos) bei kiti aktualūs projektų finansavimo bei įgyvendinimo savivaldybėje klausimai. 

25. Įteikusiam ar atsiuntusiam projekto paraišką pareiškėjui nedelsiant išsiunčiamas paraiškos registravimo patvirtinimas. Jei pareiškėjo atstovas įteikė paraišką asmeniškai, toks patvirtinimas gali būti išduodamas paraiškos pateikimo metu.

26. Visos paraiškos, gautos po šio Aprašo 23 punkte nustatytos datos, yra atmetamos. Pareiškėjui apie tai yra pranešama raštu per 5 darbo dienas nuo paraiškos gavimo. Informacija apie paraiškų pateikimą skelbiama konkrečios savivaldybės administracijos interneto svetainėje.

27. Pareiškėjai gali pateikti klausimus dėl paraiškos pateikimo sąlygų ir paraiškos pildymo atitinkamos savivaldybės administracijos telefonais. Informacija pareiškėjams teikiama iki paskutinės paraiškų pateikimo dienos.

X. PROJEKTŲ PARAIŠKŲ VERTINIMAS 

IR ATRANKOS ORGANIZAVIMAS BEI LĖŠŲ SKYRIMAS PROJEKTAMS

28. Projektų paraiškų vertinimą organizuoja savivaldybės administracija. Projektus vertina Projektų vertinimo ir atrankos komisija (toliau vadinama – komisija), kurios sudėtį ir jos sudarymo bei darbo organizavimo tvarkos aprašą, parengtą vadovaujantis Socialinės reabilitacijos paslaugų neįgaliesiems bendruomenėje projektų vertinimo ir atrankos komisijos darbo organizavimo bendruoju aprašu (3 priedas), tvirtina savivaldybės administracijos direktorius. Komisijos darbe stebėtojo teisėmis dalyvauja Neįgaliųjų reikalų departamento deleguoti skėtinių neįgaliųjų asociacijų atstovai, vykdantys projektų atrankos stebėseną ir teikiantys komisijai rekomendacijas.
29. Kiekvienas projektas įvertinamas balais (aukščiausias galimas įvertinimas yra 100 balų). Vertinimas atliekamas pildant projekto vertinimo anketą (2 priedas) ir projektui skiriant balus pagal nustatytus vertinimo kriterijus. Projektą įvertinus nuo 50 iki 100 balų – projektas remtinas. Projektą įvertinus mažiau nei 50 balų – projektas atmetamas.

30. Užpildytas projektų vertinimo anketas komisijos nariai pateikia savivaldybės administracijai, kuri apibendrina ir pateikia projektų vertinimo rezultatus komisijai svarstyti. Komisija turi teisę prašyti organizacijos pateikti papildomus paaiškinimus dėl pateikto projekto ir organizacija turi pateikti paaiškinimus per 5 kalendorines dienas nuo prašymo gavimo. 

31. Komisija, svarstydama projektų vertinimo rezultatus, atsižvelgia į skirtingas negalias (judėjimo, regėjimo, klausos, sutrikusio intelekto, sutrikusios psichikos ir kitas) turinčių asmenų specialiųjų poreikių tenkinimo reikalingumą ir prioritetą teikia tiems projektams, kurie labiausiai tenkina savivaldybėje gyvenančių skirtingas negalias turinčių asmenų specialiuosius poreikius, žymiai gerina jų gyvenimo kokybę. 

32. Komisija parengia projektams finansuoti skirtų lėšų paskirstymo projektą, kurį projektus administruojantys savivaldybės administracijos darbuotojai iki einamųjų metų gruodžio 20 d. pateikia savivaldybės administracijos direktoriui tvirtinti. Savivaldybės administracijos direktorius iki gruodžio 30 d. patvirtina lėšų paskirstymą projektams finansuoti.
33. Kitiems metams įgyvendinamų projektų vertinimo ir atrankos konkursus savivaldybių administracijos organizuoja einamųjų metų rugsėjo – gruodžio mėnesiais ir iki kitų metų sausio 15 d. teikia paraiškas (4 priedas) Neįgaliųjų reikalų departamentui, nurodydamos lėšų paskirstymą pagal projektus, planuojamą savivaldybių administracijų indėlį. 

34. Informacija, susijusi su projektų paraiškų vertinimu ir  projektų atranka, pateikiama atitinkamos savivaldybės administracijos interneto svetainėje.

35. Neįgaliųjų reikalų departamentas kasmet, Socialinės apsaugos ir darbo ministerijai patvirtinus finansinę sąmatą, pradeda finansuoti savivaldybių administracijų pateiktas paraiškas.

XI. PROJEKTŲ finansavimo sutarties pasirašymas

36. Savivaldybės administracijos direktoriui patvirtinus projektams skirtų lėšų paskirstymą, savivaldybės administracija raštu per 15 darbo dienų informuoja organizacijas dėl projektų finansavimo ir sutarčių sudarymo. Savivaldybės administracijos direktoriui priėmus sprendimą dėl projektų, kuriems neskirtas finansavimas, savivaldybės administracija raštu per 15 darbo dienų apie šį sprendimą informuoja organizacijas, nurodydama motyvus. 
37. Organizacija, gavusi informaciją dėl projektui skirto finansavimo, per 15 kalendorinių dienų pateikia savivaldybės administracijai patikslintą projektą pagal skirtas lėšas, pateiktas pastabas ir rekomendacijas. Jeigu organizacija per 15 kalendorinių dienų nuo informacijos dėl skirto finansavimo gavimo nepateikia savivaldybės administracijai patikslinto projekto (pagal skirtas lėšas, pastabas ir rekomendacijas), su ja projekto finansavimo sutartis nesudaroma.
38. Organizacijai pateikus savivaldybės administracijai patikslintą projektą pagal skirtas lėšas, pateiktas pastabas ir rekomendacijas, savivaldybės administracijos direktorius arba jo įgaliotas savivaldybės administracijos darbuotojas su organizacija pasirašo projekto finansavimo sutartį, parengtą pagal Socialinės reabilitacijos paslaugų neįgaliesiems bendruomenėje projekto finansavimo sutarties formą (5 priedas). 

XII. PROJEKTŲ išlaidų sąmatų TIKSLINIMAS

39. Organizacija be savivaldybės administracijos leidimo gali tikslinti projekto išlaidų sąmatą tuo atveju, jeigu nėra įtraukiama nauja išlaidų rūšis ir išlaidų dydžio pakeitimai neviršija 10 procentų tikslinamos išlaidų rūšies kiekvienos eilutės dydžio arba išlaidų dydis mažėja.

40. Kitais nei šio Aprašo 39 punkte numatytais atvejais organizacija turi pateikti savivaldybės administracijai pagrįstą prašymą tikslinti projekto veiklas ar projekto išlaidų sąmatą, kartu pateikdama palyginamąją tikslinamo projekto išlaidų sąmatą.

41. Organizacija gali teikti prašymą tik dėl dar nepatirtų išlaidų tikslinimo, išskyrus tinkamų finansuoti išlaidų sumažėjimo atvejus.

42. Savivaldybės administracija, apsvarsčiusi pateiktą prašymą, per 15 darbo dienų priima sprendimą dėl projekto išlaidų sąmatos tikslinimo, kurį tvirtina savivaldybės administracijos direktorius arba jo įgaliotas savivaldybės administracijos darbuotojas.

43. Priėmus sprendimą leisti organizacijai tikslinti projekto išlaidų sąmatą, organizacija apie tai informuojama raštu. Organizacija per 5 darbo dienas nuo informacijos gavimo privalo atitinkamai patikslinti projekto išlaidų sąmatą ir pateikti savivaldybės administracijai.

44. Prašymai dėl projekto išlaidų sąmatos tikslinimo teikiami iki gruodžio 1 d. Vėliau pateikti prašymai nenagrinėjami.

XIII. PROJEKTŲ atrankos stebėsena

 ir projektų ĮGYVENDINIMO Kontrolė 

45. Projektų atrankos stebėsenos tikslas – padėti savivaldybių administracijoms užtikrinti organizuojamų projektų vertinimo ir atrankos konkursų skaidrumą ir viešumą, sudarant pilietinės visuomenės – skėtinių neįgaliųjų asociacijų atstovams galimybes stebėti projektų vertinimo ir atrankos komisijų darbą.

46. Projektų atrankos stebėseną vykdo Neįgaliųjų reikalų departamento deleguoti skėtinių neįgaliųjų asociacijų (Lietuvos neįgaliųjų draugijos, Lietuvos aklųjų ir silpnaregių sąjungos, Lietuvos kurčiųjų draugijos, Lietuvos sutrikusio intelekto žmonių globos bendrijos „Viltis“, Lietuvos žmonių su negalia sąjungos, Lietuvos parolimpinio komiteto, Lietuvos sutrikusios psichikos žmonių globos bendrijos ir kt.) atstovai. Į savivaldybę deleguojama ne daugiau trijų atstovų, kurių funkcijos kiekvienoje savivaldybėje yra:

46.1. dalyvauti skirtingas negalias turinčių neįgaliųjų asociacijų atstovams arba savivaldybėje veikiančios neįgaliųjų klausimams spręsti nuolatinės komisijos nariams savivaldybės administracijos organizuojamame pasitarime, kuriame pristatomos ir aptariamos prioritetinės projektuose remiamos veiklos (paslaugos) ir kiti aktualūs projektų finansavimo bei įgyvendinimo savivaldybėje klausimai ir teikti rekomendacijas; 

46.2. dalyvauti projektų vertinimo ir atrankos komisijos darbe ir stebėti, kaip savivaldybės administracija organizuoja ir vykdo projektų paraiškų atranką bei teikti rekomendacijas; 

46.3. susipažinti su komisijos parengtu projektams finansuoti skirtų lėšų paskirstymo projektu ir teikti rekomendacijas projektų vertinimo ir atrankos komisijai dėl lėšų paskirstymo projektams ir Neįgaliųjų reikalų departamentui pateikti rekomendacijų kopiją.

47. Projektų atrankos stebėseną neįgaliųjų asociacijos vykdo, įgyvendinant Neįgaliųjų asociacijų veiklos rėmimo projektuose neįgaliųjų teisių atstovavimo veiklą.

48. Projektų įgyvendinimo kontrolės tikslas – užtikrinti tikslingą ir efektyvų lėšų panaudojimą, įgyvendinant projektus. 

49. Asmuo, turintis teisę veikti projektą įgyvendinančios organizacijos vardu, atsako už projektui skirtų lėšų tikslinį panaudojimą.

50. Savivaldybės administracija kontroliuoja finansuojamų projektų įgyvendinimą ir lėšų panaudojimą pagal paskirtį, tai yra tikrina einamaisiais kalendoriniais metais (projekto įgyvendinimo metu) ir pasibaigus kalendoriniams metams (pasibaigus projekto įgyvendinimui), kaip tikslingai organizacijos naudoja projektams finansuoti skirtas lėšas (ar faktinės išlaidos atitinka sąmatose planuotoms, ar teisingi ataskaitose teikiami duomenys, ar laikomasi teisės norminių aktų, projektuose numatytų veiklų, ar pasiekiamas planuotas rezultatas).

51. Organizacija teikia savivaldybės administracijai ataskaitas apie projekto vykdymą, lėšų panaudojimą ir pasiektus rezultatus pagal projekto finansavimo sutartyje pridėtas ataskaitų formas ir nustatytus terminus.

52. Nustačius šio Aprašo reikalavimų pažeidimus, savivaldybės administracija gali nutraukti tolesnį projekto finansavimą, apie tai prieš 10 kalendorinių dienų raštu įspėjusi projektą įgyvendinančią organizaciją.

53. Savivaldybių administracijos finansavimo sutartyje nustatyta tvarka teikia Neįgaliųjų reikalų departamentui ataskaitas apie lėšų panaudojimą įgyvendinant projektus.

54. Savivaldybių administracijos iki sekančių metų kovo 1 d. teikia Neįgaliųjų reikalų departamentui finansavimo sutartyje nustatytos formos informaciją apie lėšų paskirstymą projektams pagal vykdomas veiklas ir projektų laukiamus rezultatus.

XIV. LĖŠŲ PROJEKTAMS FINANSUOTI PLANAVIMAS

55. Lėšos projektams finansuoti savivaldybių administracijoms skiriamos sutartiniais pagrindais tarp Neįgaliųjų reikalų departamento ir savivaldybių administracijų. Savivaldybių administracijos skiria papildomai ne mažiau kaip 10 procentų lėšų atrinktiems projektams įgyvendinti. 
56. Neįgaliųjų reikalų departamentas planuoja valstybės biudžeto lėšas sekančiais metais projektams finansuoti konkrečioje savivaldybėje, įvertinant projektams finansuoti visose savivaldybėse bendrą numatytų lėšų dydį, išlaidas projektams administruoti, bendrą neįgaliųjų skaičių, išskyrus neįgaliuosius, kurie gauna specialiąsias socialines (dienos globos, ilgalaikės, trumpalaikės globos socialinės priežiūros, teikiamos savarankiško gyvenimo namuose) paslaugas, konkrečioje savivaldybėje gyvenančių neįgaliųjų skaičių, organizacijų aktyvumo rodiklį, įgyvendinant einamaisiais metais projektus konkrečioje savivaldybėje:

56.1. Planuojamos lėšos dalinamos į dvi dalis – projektams finansuoti ir projektams administruoti (ne daugiau  kaip 5 procentus projektams finansuoti planuojamų lėšų);

56.2. Projektams finansuoti lėšos susideda iš dviejų dalių - kintamosios dalies lėšos ir tolygaus paskirstymo (prieinamumo) dalies lėšos;

56.3. Projektams finansuoti kintamosios dalies lėšas sudaro organizacijų aktyvumo įgyvendinti projektus konkrečiose savivaldybėse lėšų suma:

K = K1 + K2 + K3 + …+ KX + …….+ K60;

K1, …KX, .....K60 – kintamosios dalies lėšos konkrečioje savivaldybėje.

56.4. Konkrečioje savivaldybėje projektams finansuoti kintamosios dalies lėšos apskaičiuojamos, įvertinant einamaisiais metais projektams įgyvendinti skirtų valstybės biudžeto lėšų dydį ir organizacijų aktyvumo rodiklį:

KX = LX * APX, kur:
KX – einamaisiais metais konkrečioje savivaldybėje projektams finansuoti kintamosios dalies lėšos;

LX – einamaisiais metais konkrečioje savivaldybėje projektams finansuoti skirtų lėšų dydis;

APX – konkrečioje savivaldybėje organizacijų aktyvumo rodiklis.

56.4. Konkrečioje savivaldybėje organizacijų aktyvumo rodiklis apskaičiuojamas, įvertinant einamaisiais metais projektuose paslaugas gaunančių neįgaliųjų dalį visame šioje savivaldybėje gyvenančių neįgaliųjų skaičiuje ir įvertinant konkrečioje savivaldybėje finansuojamų projektų dalį bendrame finansuojamų projektų skaičiuje:

APX = AX , kur:

           NX
APX  – konkrečioje savivaldybėje organizacijų aktyvumo rodiklis;

AX – konkrečioje savivaldybėje einamaisiais metais paslaugas gaunančių neįgaliųjų skaičius;

NX – konkrečioje savivaldybėje gyvenančių neįgaliųjų skaičius;

56.3. Projektams finansuoti tolygaus paskirstymo (prieinamumo) dalies lėšos apskaičiuojamos iš visų sekančiais metais projektams finansuoti lėšų atėmus kintamosios dalies lėšas:

T = B – K, kur:

B – visos projektams finansuoti sekančiais metais planuojamos lėšos;

T – projektams finansuoti sekančiais metais tolygaus paskirstymo (prieinamumo) dalies lėšos;

K – projektams finansuoti sekančiais metais kintamosios dalies lėšos.

56.6. Konkrečioje savivaldybėje projektams finansuoti tolygaus paskirstymo (prieinamumo) dalies lėšos apskaičiuojamos, dalinant visas projektams finansuoti tolygaus paskirstymo (prieinamumo) dalies lėšas iš bendro neįgaliųjų skaičiaus ir dauginant iš konkrečioje savivaldybėje gyvenančių neįgaliųjų skaičiaus:

TX = T * NX,   kur:

           N

TX – projektams finansuoti tolygaus paskirstymo (prieinamumo) dalies lėšos konkrečioje savivaldybėje;

T – projektams finansuoti tolygaus paskirstymo (prieinamumo) dalies lėšos;

NX – konkrečioje savivaldybėje gyvenančių neįgaliųjų skaičius;

N – bendras neįgaliųjų skaičius.

57. Neįgaliųjų reikalų departamentas iki einamųjų metų rugpjūčio 1 d. renka duomenis apie neįgaliųjų skaičių iš:

57.1. Socialinės apsaugos ir darbo ministerijos – apie šalpos pensijos gavėjus (neįgalius vaikus ir suaugusius);

57.2. Valstybinio socialinio draudimo fondo valdybos prie Socialinės apsaugos ir darbo ministerijos – apie darbingo amžiaus neįgaliuosius savivaldybėse;

57.3. savivaldybių administracijų – apie neįgaliųjų, kuriems savivaldybėje teikiamos specialiosios socialinės (dienos globos, ilgalaikės, trumpalaikės globos socialinės priežiūros, teikiamos savarankiško gyvenimo namuose) paslaugos, skaičių.

58. Neįgaliųjų reikalų departamentas iki einamųjų metų rugsėjo 1 d. informuoja savivaldybių administracijas apie kitiems metams projektams įgyvendinti maksimalias planuojamas valstybės biudžeto lėšas, kurios apskaičiuojamos, kaip nurodyta šio Aprašo 56 punkte. 

59. Jeigu, organizavus projektų vertinimo ir atrankos konkursą, paaiškėja, kad savivaldybėje nėra finansuojamų projektų arba projektams finansuoti reikalinga skirti mažiau lėšų, savivaldybės administracija kuo skubiau, bet ne vėliau kaip iki einamųjų metų gruodžio 1 d., apie tai informuoja Neįgaliųjų reikalų departamentą.

60. Jeigu, organizavus projektų vertinimo ir atrankos konkursą, paaiškėja, kad projektams finansuoti reikalinga daugiau lėšų, savivaldybės administracija iki einamųjų metų gruodžio 1 d. raštu pateikia motyvuotą prašymą Neįgaliųjų reikalų departamentui, kuris, atsižvelgdamas į motyvus ir kitų savivaldybių atsisakytas lėšas, paskirsto lėšų likutį motyvuotai pateiktiems prašymams. 

61. Jeigu asignavimų valdytojų sprendimu planuojamų valstybės biudžeto lėšų dydis keičiamas, Neįgaliųjų reikalų departamentas patikslina kitiems metams projektams įgyvendinti planuojamų valstybės biudžeto lėšų dydį ir apie tai informuoja savivaldybių administracijas iki einamųjų metų gruodžio 10 d.

62. Projektams administruoti (išlaidos projektus administruojančių savivaldybių administracijų darbuotojų darbo užmokesčiui, socialinio draudimo įmokoms, įmokoms į Garantinį fondą, apmokėjimui specialistams, transportui, ūkio, kanceliarijos prekėms) savivaldybių administracijoms skiriami 5 procentai projektams įgyvendinti planuojamų valstybės biudžeto lėšų. Į steigiamas darbo vietas projektams administruoti rekomenduojama įdarbinti asmenis su negalia.

XV. baigiamosios nuostatos 

63. Organizacijos turi teisę skųsti sprendimus, priimtus vadovaujantis šiuo Aprašu, Lietuvos Respublikos administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka.

